1.

U članku 2., stavci 2. i 3. zamjenjuju se sljedećim stavcima: „2. Prilikom ocjene i odlučivanja o postojanju prekomjernog deficita u skladu s člankom 104. stavcima 3. do 6. Ugovora, Komisija i Vijeće mogu smatrati prekoračenje referentne vrijednosti koje je posljedica snažnoga gospodarskog pada iznimnim u smislu druge alineje članka 104. stavka 2. točke (a) ako je to prekoračenje referentne vrijednosti rezultat negativne godišnje stope rasta realnog BDP-a ili kumulativnog gubitka proizvodnje tijekom dugotrajnog razdoblja vrlo niskog godišnjega rasta realnog BDP-a u odnosu na njegov potencijalni rast. 3. Pri izradi izvješća iz članka 104. stavka 3. Ugovora, Komisija uzima u obzir sve bitne čimbenike koji su navedeni u tom članku. U izvješću je potrebno na odgovarajući način prikazati promjene srednjoročnog stanja gospodarstva (posebno potencijalni rast, prevladavajuće ciklične uvjete, provedbu politika u kontekstu Lisabonske strategije i politika za unapređenje istraživanja, razvoja i inovacija) te promjene srednjoročnog stanja proračuna (posebno mjere fiskalne konsolidacije u ‚dobrim vremenima’, održivost duga, javna ulaganja i ukupnu kvalitetu javnih financija). Nadalje, Komisija uzima u obzir sve ostale čimbenike koji su, prema mišljenju dotične države članice u pitanju bitni za sveobuhvatnu ocjenu, u kvalitativnom smislu, iznosa prekoračenja referentne vrijednosti, a koje je država članica dostavila Komisiji i Vijeću. U tom je kontekstu potrebno posebno razmotriti proračunske napore u smjeru povećanja ili održavanja visoke razine financijskih doprinosa za unapređenje međunarodne solidarnosti i ostvarenje ciljeva europske politike, naročito ujedinjenja Europe ako to ima štetan utjecaj na rast i fiskalno opterećenje države članice. Uravnotežena ukupna ocjena treba obuhvatiti sve navedene čimbenike. 4. Ako se u cijelosti ispuni dvostruki uvjet sveobuhvatnoga načela da, prije nego što se uzmu u obzir bitni čimbenici koji su navedeni u stavku 3., deficit opće države ostane približan referentnoj vrijednosti i da prekoračenje referentne vrijednosti bude privremeno, ti se čimbenici također uzimaju u obzir pri koracima koji dovode do odluke o postojanju prekomjernog deficita, koja je predviđena u stavku 4., 5. i 6. članka 104. Ugovora. Uravnotežena ukupna ocjena koju treba izvršiti Vijeće obuhvaća sve navedene čimbenike. 5. Komisija i Vijeće, pri svim ocjenama proračuna u okviru postupka u slučaju prekomjernog deficita, temeljito razmatraju provedbu mirovinskih reformi kojima se uvodi sustav više stupova koji uključuje obvezni, potpuno financirani stup. 6. Ako je Vijeće odlučilo, na temelju članka 104. stavka 6. Ugovora, da u državi članici postoji prekomjerni deficit, Komisija i Vijeće također uzimaju u obzir bitne čimbenike, koji su navedeni u stavku 3., pri kasnijim koracima u postupku iz članka 104., uključujući one navedene u članku 3. stavku 5. i članku 5. stavku 2. ove Uredbe. Međutim, ti se bitni čimbenici ne uzimaju u obzir za odluku Vijeća u skladu s člankom 104. stavkom 12. Ugovora o stavljanju izvan snage nekih ili svih svojih odluka na temelju stavaka 6. do 9. i stavka 11. članka 104. 7. U slučaju država članica kod kojih deficit premašuje referentnu vrijednost, ali ostaje na približno istoj razini, ako je to prekoračenje odraz mirovinskih reformi kojima se uvodi sustav više stupova koji uključuje obvezni, potpuno financirani stup, Komisija i Vijeće također, pri ocjeni kretanja iznosa deficita u vezi s postupkom u slučaju prekomjernog deficita, uzimaju u obzir trošak reforme za stup kojim upravlja država. U tu se svrhu uzima u obzir neto trošak reforme na linearno opadajućoj osnovi za prijelazno razdoblje od pet godina. Taj se neto trošak također uzima u obzir i za odluku Vijeća u skladu s člankom 104. stavkom 12. Ugovora o stavljanju izvan snage nekih ili svih svojih odluka na temelju stavaka 6. do 9. i stavka 11. članka 104., ako se deficit znatno i trajno smanjio te dostigao razinu koja je približna referentnoj vrijednosti.”;